Togo - mer hocke z Dapango im Campement, des isch e Art Gartewirtschaft, s Stammlokal vu dr Entwicklungshälfer, wu derte in dr Gegned sin. S git bayrisch Biär, aber alles ander isch franzesisch: une pression, s'il vous plait, muesch sage, wänn dr eso e Seidel witt. Mi Gaschtgäber, dr Henning, isch e Nordditsche, d Willi isch üs Hesse, si Kolleg, dr Deniz, isch e Elsässer, un dr viärt, dr Jean-Claude, isch schiints üs Innerfrankrich. E mords Kuddelmuddel: Wänn-i mit em Elsässer alemannisch schwätz, verstoht sunscht niäme nyt, wämmer hochditsch schwätze, verstoht dr Gallier nyt - so kunnts, ass mer meischtens miän franzesisch rede, was alli kenne. Eimol frog-i dr Jean-Claude, dr Franzos, wu ner här kunnt. Är sait: De Colmar. Was saisch, vu Colmer? No verstohsch doch elsässisch? Je ne comprends rien, sait dr ander, nous, on n'a jamais parlé l'alsacien en famille. Schad drum, no burle mer jetz halt wider Franzeesch.